
OLX își modifică termenii și condițiile privind anunțurile cu trofee de urs. Un exemplu de colaborare rapidă între societatea civilă și mediul privat

București, 16 noiembrie 2026
WWF-România (Fondul Mondial pentru Natură), Asociația Totul pentru Animale și OLX România anunță o știre importantă pentru protecția faunei sălbatice din România: începând cu 16 noiembrie 2026, platforma OLX introduce o nouă măsură prin care interzice publicarea anunțurilor care promovează vânzarea de trofee de vânătoare și alte părți recognoscibile provenite de la exemplare de faună cinegetică.
În urma identificării unor anunțuri referitoare la trofee de urs, WWF-România, Tudor-Tim Ionescu și reprezentanții OLX au colaborat pentru clarificarea regulilor și identificarea unor măsuri concrete. Dialogul a pus în legătură expertiza în conservare cu experiența colaborării de durată dintre Tudor-Tim Ionescu, fondator al Totul pentru Animale, și platformă.
Răspunsul companiei a fost prompt. Potrivit comunicării OLX, măsura aplicabilă începând cu 16 noiembrie vizează trofee de vânătoare, coarne, cranii, colți, blănuri, piei brute sau alte părți recognoscibile provenite de la exemplare de faună cinegetică.
Introducerea interdicției este distinctă de moderarea efectivă a anunțurilor existente și noi. Intrarea în vigoare a regulilor nu confirmă, prin ea însăși, eliminarea tuturor anunțurilor vizate de pe platformă.
Un semnal important într-un moment critic pentru conservare
Acțiunea vine într-un context în care organizațiile de mediu atrag atenția asupra riscurilor generate de relaxarea normelor de protecție a naturii și de mesajele publice care pot încuraja percepția animalelor sălbatice exclusiv ca resursă economică.
WWF-România a avertizat recent că anumite propuneri legislative riscă să slăbească protecția naturii și să compromită eforturile de conservare pe termen lung, subliniind că gestionarea conflictelor om-faună trebuie să se bazeze pe date științifice, prevenție și măsuri eficiente de conviețuire, nu pe soluții simpliste.
Colaborarea dintre Totul pentru Animale și WWF-România include și petiția „Opriți împușcarea urșilor pentru trofee! România are nevoie de soluții, nu de vânătoare”, care a strâns 5.607 semnături la 16 noiembrie 2026. Demersul susține prevenția, transparența și consultarea experților în gestionarea conflictelor dintre oameni și urși.
În același timp, opinia publică a fost marcată de cazul șocant al ursului găsit mutilat în județul Bistrița-Năsăud, fără cap și fără o parte dintre membre, situație care a alimentat îngrijorările privind traficul și valorificarea ilegală a părților provenite de la animale sălbatice.
Poziția specialiștilor
Dr. Cristian-Remus Papp, Coordonator al Departamentului Specii Sălbatice din cadrul WWF-România, atrage atenția că orice decizie privind managementul ursului brun trebuie să aibă loc în cunoștință de cauză, pe baze științifice concrete.
„Managementul populațiilor de urs trebuie realizat în limitele stabilite de legislația națională și europeană, pe baza datelor științifice și cu respectarea obiectivelor de conservare. Eliminarea conflictelor dintre oameni și urși nu poate fi redusă la recoltarea unor exemplare, ci necesită investiții consistente în prevenție, monitorizare și măsuri care să permită o conviețuire reală și sigură între comunități și fauna sălbatică.”
Un model de reacție rapidă
WWF-România și Asociația Totul pentru Animale salută deschiderea și viteza de reacție a OLX România și consideră că acest exemplu demonstrează că dialogul responsabil dintre societatea civilă, experții în conservare și mediul privat poate produce rezultate concrete într-un timp foarte scurt.
„Colaborez cu OLX de aproximativ zece ani: de la anunțurile de monte și combaterea vânzărilor ilegale sau necontrolate de câini de către samsari, distincte de activitatea crescătorilor care respectă cerințele legale, la pisici și, acum, la trofee de animale sălbatice. Apreciez deschiderea, rapiditatea și inițiativa proactivă a OLX. Această colaborare poate fi un model pentru o Românie mai empatică și mai respectuoasă față de animale”, declară Tudor-Tim Ionescu, specialist în comportament animal și fondator al Totul pentru Animale.
„Experiența colaborării din categoria Câini și Pisici ne-a demonstrat că parteneriatele cu organizațiile specializate și implementarea unor măsuri concrete pot genera schimbări semnificative. Ne dorim ca aceste demersuri să devină un exemplu de bune practici pentru responsabilizarea utilizatorilor și dezvoltarea unui comerț online mai sigur, transparent și responsabil”, transmite OLX România.
Într-o perioadă în care dezbaterea privind ursul brun este tot mai polarizată, interzicerea promovării și comercializării online a trofeelor de vânătoare prin regulile platformei transmite un mesaj clar: conservarea biodiversității și respectul față de fauna sălbatică trebuie să rămână priorități ale societății românești.
WWF-România
WWF România - Fondul Mondial pentru Natură este una dintre cele mai importante organizații specializate în conservarea mediului și acționează pentru reducerea efectelor schimbărilor climatice.  În ultimii ani, WWF România s-a implicat în acțiuni de cercetare și de policy pentru atenuarea schimbărilor climatice în România, oferind analize și propunând soluții pe teme referitoare la decarbonizarea mixului energetic național, hidroenergie, biomasa forestieră, hidrogen, eficiența energetică sau sărăcia energetică, precum și prin advocacy față de companii pentru a reduce amprenta de carbon. 
Zonele de conservare prioritare ale organizației sunt: Maramureș, Transilvania, Sud-Vestul Carpaților, Apuseni, Lunca și Delta Dunării. WWF-România face parte din rețeaua WWF, existentă de peste 60 de ani, în peste 100 de țări, pe 6 continente. 
Mai multe informații pe wwf.ro.
Contact media:
Bianca Ștefănuț, Expert Comunicare, WWF-România (Fondul Mondial pentru Natură), bstefanut@wwf.ro, +40 727 321 545

Despre Asociația Totul pentru Animale
Asociația Totul pentru Animale promovează protecția și bunăstarea animalelor prin educație, implicare civică și inițiative de îmbunătățire a politicilor publice. Prin ecosistemul Totul pentru Animale, facilitează informarea, adopțiile responsabile și implicarea comunității, contribuind la o societate mai empatică și responsabilă față de toate animalele.
https://totulpentruanimale.com

